Helena Artmann Andresen (LA), 2025-05-07:
Tak for det.
Lige meget hvor meget vi alle sammen ville ønske, at vold i de danske folkeskoler ikke fandt sted, så gør den det.
Lige meget hvor ihærdigt nogle kan forsøge at pakke det ind i ord som »uro« eller »grænseoverskridende adfærd«, ja, så har den lille pige stadig væk fået trukket en plastikpose over hovedet og fået slag.
Vi står med et valg: Vil vi acceptere vold i folkeskolen, eller vil vi klart og tydeligt sige, at det ikke hører til?
Det er absurde løsninger, skoler kommer frem til, når de ikke tør at tage fat om voldsproblemerne: aflåste toiletter i Kolding, tissemakkere i Borup.
Deres måde at håndtere vold på er ikke for børn; det er mere symptombehandling af voksnes afmagt.
Men jeg vil altså sige, at de ting går bedst hånd i hånd.
At forstå, hvad der ligger bag, og at løse konflikter bag hændelsen, er også godt og sympatisk, men forestillingen om, at en skole skal kunne løse ethvert psykosocialt problem, der måtte findes i det omkringliggende samfund, er desværre helt urealistisk.
Det har folkeskolen aldrig kunnet, og det kan den heller ikke, hvad jeg ved af, i nogen andre lande.
Konsekvensen af, at man ikke vil udvise konsekvens over for vold i folkeskolen, er derimod krystalklar: I et klasseværelset, hvor volden styrer, er der er ikke plads til undervisning, læring og dannelse, og det bliver derfor eleverne, der betaler prisen.
Men der findes også modige skolelærere, der nægter at lukke øjnene.
Kim Stenholm Paulsen, der er skoleleder på en af skolerne i København, insisterer på at registrere alle voldsepisoder, ikke fordi det ser godt ud, tværtimod jo, men fordi man ikke kan løse problemerne, hvis man nægter at se dem i øjnene.
Nogle af hans skolelederkollegaer har opfordret ham til lige og slappe lidt af med at registrere, fordi det jo ikke ser så pænt ud, men Kim driver heldigvis ikke skole for sit images skyld, han driver skole for børnenes skyld.
Han bruger dataene om vold til at forstå, hvorfor den opstår, og hvordan man kan forebygge den, i modsætning til på nogle af naboskolerne, hvor tavshed åbenbart er finere end ærlighed.
Lærere som Rikke Johansen og Geeti Amiri, der åbent har fortalt om, hvordan deres virkelighed ser ud, bliver tysset ned.
Rikke er endda blevet kaldt til tjenstlige samtale i forvaltningen.
Det er under al kritik.
Ifølge Danmarks Lærerforening har 37 pct. af lærerne det seneste år har undladt at ytre sig offentligt om deres arbejdsplads, selv om de har haft lyst.
Det er gift for vores demokratiske samtale og for folkeskolen, og når skolerne tier, må ministeren tale, og jeg vil derfor endnu en gang gerne opfordre til, at der bliver sendt et klart og tydeligt brev ud til kommunerne.
Lærerne, der fortæller om vold, skal have vores hånd i ryggen; de skal ikke have en reprimande.
Jeg er glad for, at ministeren har lyttet til LA's forslag om at sætte emnet på dagsordenen i forbindelse med »Sammen om Skolen«.
Jeg vil også gerne anerkende de stramninger, der er lavet af ordensbekendtgørelsen, og det arbejde, der er sat i gang med at præcisere rammerne for fysisk indgriben og også en udvidelse af dem.
Det er også noget, som LA har kæmpet længe for.
Selvfølgelig skal en lærer kunne gå imellem to elever, der er ved at slå hinanden til plukfisk, uden at læreren skal være bange for at kunne miste sit job på grund af det.
I bund og grund handler det om, om vi som samfund vil acceptere, at der er vold i vores folkeskole, eller vi vil sige fra.
Vi vil gerne undersøge det, og vi vil have brudt tabuet, og derefter er det jo at vi skal have taget en fælles beslutning om, at det ikke er noget, vi vil finde os i.
Jeg vil gerne både sige tak for debatten og sige, at jeg er lidt ærgerlig over, at regeringspartierne ikke kan støtte det primært af den årsag, at man ikke vil være med til at skære lidt i noget bureaukrati ovre i Børne- og Undervisningsministeriet.
Der er jo ikke noget modstridende i, som det er blevet nævnt mange gange efterhånden, at man sætter en undersøgelse i gang og samtidig laver noget arbejde ved siden af for at gøre op med volden.
Tak for ordet.